钦定古今图书集成/明伦汇编/氏族典/第092卷 > 《廖用贤尚友录》 > 于慎行
## 钦定古今图书集成/明伦汇编/氏族典/第092卷 > 《廖用贤尚友录》 > 于慎行

按《明外史于慎行传》：“慎行，字无垢，东阿人。年十七，举
于乡。隆庆二年进士，改庶吉士，授编修。万历初，《穆宗
实录》成，进修撰，充日讲官。张居正夺情，偕同官具疏
谏吕调阳，格之不得上。居正闻而怒。慎行寻以疾归。
居正卒，起故官，进左谕德。由侍讲学士擢礼部右侍
郎，转左，改吏部，掌詹事府。寻迁礼部尚书。慎行明习”
典制，诸大礼多所裁定。十八年正月疏请早建东宫，
及冬又请。帝怒，严旨诘责。慎行乞休。章累上，乃许。家
居十馀年。三十三年，起掌詹事府，疏辞。居二年，廷推
阁臣。诏加太子少保兼东阁大学士，入参机务。再辞
不允，乃就道。时慎行已得疾，及廷谢，拜起不如仪，上
疏请罪，归卧于家。卒，年六十三。赠太子太保，谥“文定。”